b'\n_START_ARTICLE_\nTrinitarierne\n_START_PARAGRAPH_\nTrinitarierne (eller trinitarerne, Den Hellige Treenigheds Orden, latin: Ordo Sanctissimae Trinitatis, OSsT) er en katolsk munkeorden af kanniker, stiftet 1198 af Johannes af Matha (d\xc3\xb8d 1213) og Felix af Valois (d\xc3\xb8d 1212) med det form\xc3\xa5l at virke for l\xc3\xb8sk\xc3\xb8belsen af kristne fanger hos de vantro. Ordenens medlemmer kaldes ogs\xc3\xa5 maturinere eller \xc3\xa6selsbr\xc3\xb8dre (i den \xc3\xa6ldste tid m\xc3\xa5tte de nemlig kun benytte \xc3\xa6sler som ridedyr)._NEWLINE_Ordensdragten var if\xc3\xb8lge en vision, Johannes af Matha havde haft, hvid med et r\xc3\xb8dt og et bl\xc3\xa5t kors. Johannes blev ordenens f\xc3\xb8rste general. 1201 stiftede han et samfund af kvindelige tertiariere til ordenen. Trinitariere bredte sig hurtigt, kom senere til Amerika og fik mange fanger l\xc3\xb8sk\xc3\xb8bt. Indtil midten af 17. \xc3\xa5rhundrede skal alene ordensprovinsen Gallien have l\xc3\xb8sk\xc3\xb8bt over 30.000 fanger; l\xc3\xb8sepengene indsamledes ved almisser, hvortil lagdes en del af ordenens egne indt\xc3\xa6gter.'